**Pārskats par Latvijas Būvniecības padomes darbu**

**2020. gadā**

Sagatavots pamatojoties uz MK 26.08.2024. noteikumu Nr.513 “Latvijas Būvniecības padomes izveidošanas un darbības kārtība” 18.9. .punkta pamata

Pārskatā lietotie saīsinājumi

BIS – Būvniecības Informācijas sistēma

BVKB – Būvniecības valsts kontroles birojs

EM – Ekonomikas ministrija

ERAF – Eiropas Reģionālās attīstības fonds

ES – Eiropas Savienība

### FIDIC - Starptautiskā Inženieru Konsultantu federācija

FM – Finanšu ministrija

### IUB – Iepirkumu uzraudzības birojs

LAS - Latvijas Arhitektu savienība

LBN – Latvijas būvnormatīvi

LBP, Padome – Latvijas Būvniecības padome

LBS – Latvijas Būvinženieru savienība

LIAA – Latvijas Investīciju un attīstības aģentūra

LIBP – Latvijas Ilgtspējīgas būvniecības padome

LIKA – Latvijas Inženierkonsultantu asociācija

LKI – Latvijas kvalifikāciju ietvarstruktūra

LSGŪTIS - Latvijas siltuma, gāzes un ūdens tehnoloģijas inženieru savienība

LVS – Latvijas valsts standarts

MK – Ministru kabinets

NEP – Nozaru ekspertu padome

OECD - Ekonomiskās sadarbības un attīstības organizācija

VARAM – Vides aizsardzības un reģionālās attīstības ministrija

VBN – Ministru kabineta noteikumi Nr.500 “Vispārīgie būvnoteikumi”

Šis bija otrais, ar Ekonomikas ministrijas 2018.gada 29.novembra rīkojumu Nr. 2.17-1/2018/78 "Par Latvijas Būvniecības padomes (turpmāk tekstā – Padome) personālsastāva apstiprināšanu" izveidotās, Padomes darbības gads. Gada laikā bijušas izmaiņas gan Padomes personālsastāvā, gan notikusi vadības maiņa.

Padomes priekšsēdētāja Baiba Bļodniece atstāja Latvijas Būvuzņēmēju partnerības vadītājas amatu un līdz ar to arī Padomes priekšsēdētājas amatu. Par Padomes priekšsēdētāju tika ievēlēts Gints Miķelsons (Latvijas Būvuzņēmēju partnerība (turpmāk tekstā – Partnerība)), vietnieka amatu saglabāja – Artis Dzirkalis (LBS).

2020.gadā notika trīspadsmit Padomes sēdes. Ņemot vērā valstī noteikto ārkārtas situāciju, saistībā ar pandēmijas COVID-19 izplatību, daļa no sēdēm notika tiešsaistē MS Teams vidē. Sēdes bija atklātas. Sēdes protokoli un Darba kārtības tikla publicēti un skatāmi Ekonomikas ministrijas mājas lapā internetā: <https://www.em.gov.lv/lv/padomes-sezu-darba-kartiba-protokoli> .

# **1. Padomes izvirzītie mērķi un uzdevumi**

## **Padomes darbības mērķi un uzdevumi laika posmam no 2019. - 2021.gadam**

## (LBP 24.01.2019. sēde, prot. Nr.2., 1.§)

**Mērķis**

* Atbildīgas, kvalitatīvas un drošas būvniecības veicināšana;
* Godīgas konkurences un vienotu principu nodrošināšana;
* Ēnu ekonomikas mazināšana;
* Darba tirgus efektīvas darbības stimulēšana;
* Investīciju piesaiste un plānošana nozares konkurētspējai un produktivitātei;
* Administratīvā sloga un izmaksu mazināšana.

**Svarīgākie uzdevumi**

* Noteikt skaidru būvniecības procesu dalībnieku atbildības sadalījumu Būvniecības likumā;
* Izstrādāt jaunu visu risku apdrošināšanas likumu;
* Ieviest vienotu praksi publisko iepirkumu būvniecības līgumos;
* Izstrādāt būvkomersantu klasifikācijas modeli;
* Ieviest ģenerālvienošanos par minimālo algu;
* Veicināt darbaspēka pieejamību būvniecībā;
* Publiskais iepirkums būvniecībā:
* Publiskajos iepirkumos atteikties no zemākās cenas kā vienīgā kritērija;
* Nodrošināt paredzamās līgumcenas apmēra atbilstību tirgus cenām un to izmaiņām publiskajos iepirkumos, kā arī nodrošināt elektroenerģijas gala cenu patērētājiem, kas ir līdzvērtīga Baltijas reģiona valstīm.
* Izstrādāt stratēģisku valdības plānu lielāko objektu būvniecībai, t.sk. *Rail Baltica* īstenošanai, kā arī ilgtermiņa redzējumu infrastruktūras uzturēšanai;
* Pilnveidot būvspeciālistu un citu būvniecības nozarē nepieciešamo speciālistu izglītības sistēmu;
* Veicināt būvniecības nozares digitalizācijas attīstību;
* Kā arī vēl citi uzdevumi (alternatīva strīdu izskatīšana, EDLUS paplašināšana, VEDLUDB izveide, būvniecības standartu pieejamība u.c.)

## **Padomes noteiktās prioritātes 2020.gadā**

**(**LBP 23.01.2020. sēdes prot.Nr.1, 2.§)

1. Noteikt skaidru būvniecības procesu dalībnieku atbildības sadalījumu Būvniecības likumā un izstrādāt jaunu visu risku apdrošināšanas likumu;
2. Sakārtot projektēšanas procedūras (būvvaldē iesniedzamais projekta apjoms, projektēšanas stadijas u.c.);
3. Ieviest vienotu praksi publisko iepirkumu būvniecības līgumos (FIDIC līgumi, banku garantijas);
4. Izstrādāt stratēģisku valdības plānu lielāko objektu būvniecībai, t.sk. *Rail Baltica* īstenošanai, kā arī ilgtermiņa redzējumu infrastruktūras uzturēšanai;
5. Veicināt darbaspēka pieejamību būvniecībā, darba spēka būvniecībā kvalifikācijas izpēte.

# **1.3. Latvijas Būvniecības nozares attīstības stratēģija 2017.-2024. gadam**

Padome 2019.gada pēdējā sēdē, atskatījās uz gada laikā paveikto un apstiprināja plānus un galvenos uzdevumus jaunajam 2020.gadam**,** lai sasniegtu “Latvijas būvniecības nozares attīstības stratēģijā 2017. – 2024.gadam” nospraustos mērķus.

Gada sākumā (LBP 23.01.2020. sēde, prot. Nr.1, 3.§), ņemot vērā to, ka pagājis pietiekami ilgs laiks no “Latvijas Būvniecības nozares attīstības stratēģijā 2017.-2024.gadam” (turpmāk – Stratēģija) pieņemšanas un šajā laikā daudz kas ir mainījies, Padome nolēma veidot Darba grupu, lai objektīvāk varētu izvērtēt sasniegtos rezultātus un visu iesaistīto paveikto. Darba grupas mērķis bija daudz detalizētāk definēt izvirzītos mērķus un uzdevumus to sasniegšanai, kā arī identificēt izpildītājus.

Korekcijas Padomes plānos arī ieviesa valstī izsludinātā Ārkārtējā situācija saistībā ar vīrusa COVID-19 izplatību. Padome izvērtējot Darba grupas sagatavoto plānu, vienojās vēlreiz pārdomāt plānu tuvākajiem 3 gadiem, ņemot vērā globālo situāciju un vēlreiz aktualizēt aktivitāšu sarakstu (LBP 30.03.2020. sēde, prot. Nr.4, 2.§).

Padome martā apstiprināja jauno aktualizēto aktivitāšu plānu (LBP 27.03.2020. sēde, prot. Nr.5, 2.§), kas tika aktualizēts atbilstoši Padomes locekļu sniegtajiem priekšlikumiem. Plāna prioritātes tika mainītas, saglabājot piecus galvenos virzienus[[1]](#footnote-1):

1.Vienmērīga apgrozījuma pieauguma veicināšana;

2.Produktivitātes uzlabojumu aktivitātes;

3. Kvalitātes uzlabojumu aktivitātes;

4. Gudri un kvalificēti speciālisti;

5. Efektīvi būvniecības procesi.

2020.gadā galvenā uzmanība tika veltīta normatīvā regulējuma pilnveidošanai, strādājot Darba grupās. Saistībā ar valstī izsludināto ārkārtējo situāciju un vīrusa Covid-19 izplatību, aktuāls kļuva jautājums par būvniecības nozares attīstību krīzes situācijā, aprozījumu un publisko finansējumu būvniecībai.

Gada beigās Padome atgriezās pie Stratēģijas izpildes izvērtēšanas. Padomes gada pēdējā sēdē (LBP 03.12.2020. sēde prot. Nr.12., 1.§), tika apkopoti statistikas rādītāji par “Latvijas Būvniecības nozares attīstības stratēģijas 2017.-2024.gadam” izpildi:

Stratēģijā 2017.gadā tika definētas kopā 35 aktivitātes, no tām 10 paveiktas, 5 zaudējušas aktualitāti, joprojām paliek spēkā 20 aktivitātes turpmākajiem 3,5 gadiem (procesā esošas aktivitātes – 10, nav uzsāktas – 8).

Ņemot vērā šajā gadā izveidojušos situāciju un pandēmijas COVID -19 ietekmi, tika ierosināts iekļaut piecas jaunas aktivitātes ar kurām varētu papildināt Stratēģijas rīcības virzienus stratēģisko mērķu sasniegšanai. Padome vēl par tām nevienojās.

## **Par Padomes izveidoto Būvniecības nozares Ētikas komisiju**

Pirms trīs gadiem Padome apstiprināja Būvniecības nozares Ētikas kodeksu un izveidoja Ētikas komisiju. Kodeksā noteiktie ētikas standarti ir saistoši visām būvniecības nozarē iesaistītajām personām. Ētikas komisijai šo gadu laikā tika iesniegti divi iesniegumi, komisija izvērtēja vienu gadījums, otrs tika atrisināt, nenonākot līdz Ētikas komisijai.

Šogad bija pienācis trīs gadu termiņš pārvēlēt Ētikas komisijas locekļus, tāpēc Padome izvērtēja Ētikas komisijas saglabāšanas lietderību (LBP 10.09.2020. sēdes prot. Nr.9, 4.2. ). Padome secināja, ka nav skaidrs vai tirgus nezina par šo komisiju, vai nozarē nav ērti par to runāt un tiek meklēti citi risinājums.

Padome vienojas, ka ņemot vērā to, ka katrā no sertificēšanas institūcijām ir sava Ētikas komisija, ētikas jautājumi tiek risināti profesionālajās asociācijās un atsevišķa Būvniecības nozares Ētikas komisija nav aktuāla.

**Padome vienbalsīgi atbalstīja priekšlikumu neturpināt Būvniecības nozares Ētikas komisijas darbu un neatjaunot komisijas sastāvu.**

# **Ārkārtas situācijas jautājumi, krīzes risinājumi**

Padomi aktīvi reaģēja uz Ārkārtējās situācijas izsludināšanu Latvija saistībā ar pandēmijas COVID – 19 izplatību. 2020. gada 30.martā, tika sasaukta pirmā tiešsaistes sēde (LBP 30.03.2020. sēdes prot. Nr.4, 1.§) Padome vienojās, ka Būvniecības apturēšana valstij izmaksās dārgi un ietekmēs ekonomiku ilgtermiņā un centās izvērtēt, ko nozare sadarbojoties ar valsts pārvaldi, varētu darīt, lai būvniecība neapstātos.

Padomes, izvērtējot esošo situāciju, secināja:

* **Projektēšanā –** daļai projektētāju darba vēl daudz , citi baidās kaut ko uzsākt, regulārie pasūtījumi turpinās, bet pārējie nogaida.
* **Būvmateriālu ražošanā -**rūpnīca strādā, pagaidām visa pietiek, varētu būt problēmas ar strādniekiem. Uzskata, ka ar vietējiem būvmateriāliem problēmas nebūs, problēmas būs ar ievestajiem materiāliem.
* **Būvlaukumā darbi** tiek organizēti atbilstoši valdības lēmumiem monetorējot EDLUS, visi objekti strādā, kopējā jauda 80-90%. Strādnieku skaita kritums 10% (karantīnā ārvalstu speciālisti). Vīrusa dēļ darbu izpildes termiņi var kavēties, problēma ar līguma pagarinājumiem.
* **Nekustamā īpašuma attīstītāju alianse** prognozēja, ka kritums, privātajos būvniecības pasūtījumos, varētu būt pat 50%. Iesāktie projekti tiks turpināti, bet jaunu projektu uzsākšana kavēsies.

Padome vienojās nosūtīt vēstules[[2]](#footnote-2) ar priekšlikumiem valsts pārvaldei, rosinot koncentrēties uz vidēja termiņā pasākumiem, kopīgiem spēkiem aktualizēt valsts pasūtījumu. Šobrīd aicināt neapstādināt iesāktos būvniecības projektus. Padome aicināja valdību aktīvāk iesaistīt būvniecības nozari, plānojot un koordinējot Latvijas ekonomikas vidēja termiņa stimulēšanas pasākumus un vērsa augstāko amatpersonu uzmanību uz to, ka šodienas situācijā, jāturpina u**zņēmējdarbības stimulēšana, veicot intervenci caur publiskajiem pasūtījumiem.**

Vēstulēs Padome apliecināja, ka nozare ir gatava strādāt krīzes apstākļos, esošie būvniecības projekti tiek turpināti, tiek veikti preventīvi pasākumi, lai būvlaukumos tiktu nodrošināta droša darba vide. Projektēšanas uzņēmumi un speciālisti ir pieejami, lai nodrošinātu attālinātu darbu un sniegtu kvalitatīvus pakalpojumus. Tāpat Padome brīdināja par būtisku izmaksu pieaugumu apturot iesāktos projektus.

## **Latvijas ekonomikas atjaunošanas rīcības plāns un finansējuma būvniecībai**

Padome aktīvi iesaistījās EM darba grupā Latvijas ekonomikasatjaunošanas rīcības plāna izstrādē (LBP 27.04.2020. sēde prot. Nr.5, 1.§)

Pēc situācijas analīzes gada sākumā, Padomes prognozes neizskatījās cerīgas, tika prognozēts, ka apgrozījums būvniecības nozarē varētu kristies par 30% un arī 2021.gada prognozes nebija labāks, jo Eiropas fondu nauda beigsies un nauda, kas paredzēta būvniecībai, tiks novirzīta citiem mērķiem.

Padomi uztrauca arī tas, ka Rīgas pašvaldība, kurā ir lielākais būvniecības apjoms, atrodas bez politiskās vadības un būtiskas izmaiņas Rīgas būvvaldes darbā nav plānotas, kam būtu būtiska nozīme investīciju piesaistē.

Tika saņemta informācija, ka tiks piešķirti līdzekļi ceļiem un ēku siltināšanai, bet Padome uzskatīja, ka ar to nepietiks un nolēma gatavot atkārtotu vēstuli ministru prezidentam, FM un EM par būvniecības nozares gatavību strādāt šajā krīzes situācijā un ES fondu finansējuma pārdali[[3]](#footnote-3).

Padome aicināja ekonomikas ministru piedalīties Padomes sēdē un plašāk skaidro ministrijas sagatavoto Ekonomikas atveseļošanas plānu un informēt par indikatīvo investīciju apjomu publiskiem pasūtījumiem 2020./2021.gadam Būvniecības nozarei. (LBP 28.05.2020. sēde prot. Nr.6, 1.§)

Ņemot vērā Ārkārtējo situāciju un ar to saistīto darba apjomu ministrs sēdē nevarēja piedalīties. Valsts sekretāra pienākumu izpildītājs Edmunds Valantis informēja Padomi par Ekonomikas atveseļošanas plānu. Edmunds Valantis norādīja, ka galvenais virziens plānā - eksports, tāpēc darbības galvenokārt ir fokusētas uz eksporta veicināšanu, arī sadaļai “Infrastruktūra”, jābūt orientētai uz eksporta veicināšanu.

Lai izstrādājot plānu, tiktu ņemtu vērā visu intereses, tika veidota Darba grupa Ekonomikas atveseļošanas rīcības plāna sagatavošanai, kurā būs pārstāvētas sabiedriskās organizācijas, valsts institūcijas un lielāko privāto investoru pārstāvji. Padome tika aicināta izvirzīt arī savus pārstāvjus. Darba grupas uzdevums apzināt, primārās lietas kurās jāiegulda, uzņēmējdarbības vides sakārtošanā, lai varētu izbūvēt infrastruktūru, piesaistot privātos un ES fondu līdzekļus. Padomi Darba grupā Ekonomikas atveseļošanas plāna izstrādei, deleģēja Gintu Miķelsonu un Leonīdu Jākobsonu (BRA).

Plāna izstrādes gaitā palika neskaidrs jautājums par indikatīvajiem investīciju apjomiem publiskiem pasūtījumiem Būvniecības nozarei 2020./2021. gadam. Padome vēlreiz aicināja EM politisko vadību piedalīties Padomes sēdē. Sēdē piedalījās EM parlamentārai sekretārs Jurģis Miezainis (LBP 18.06.2020. sēde prot. Nr.7, 1.§).

J.Miezainis piekrita nozarei, ka būvniecības apjomi atkarīgi no ES fondu finansējuma pieejamības un informēja par valdības lēmumiem būvniecības nozares atbalstam un plānoto finansējumu, norādot, ka ir apstiprināta “Stratēģija Latvijai COVID-19 krīzes radīto seku mazināšanai”, kas paredz ieguldījumus infrastruktūrā un energoefektivitātes paaugstināšanā gan dzīvojamā, gan nedzīvojamā sektorā. Covid-19 krīzes mazināšanai, pārdalīti ES fondu līdzekļi infrastruktūras objektiem, kā arī energoefektivitātes paaugstināšanas pasākumiem. Tas varētu mazināt būvniecības apjomu kritumu.

**Padome apņēmās no nozares puses sekot līdzi publiskās pārvaldes prognozēm un sniegt atgriezenisko saiti**.

Gints Miķelsons regulāri informēja Padomi par Infrastruktūras darba grupas darbu un plāniem attiecībā uz būvniecību. (LBP 06.08.2020. sēde prot. Nr.8., 2.3 §)

Lielais mērķis būvniecībā ir apgūt 2 miljardi EUR/ gadā - publiskajās /privātajās investīcijās - nekustamajos īpašumos. Stratēģiskais plāns sadalīts 3 segmentos:

1.bloks – dzīvojamais fonds (daudzdzīvokļu namu energoefektivitātes uzlabošanas projekti, īres namu būvniecība);

2.bloks – infrastruktūras objekti, biznesa parki;

3.bloks – Ceļa karte lielajiem valsts un pašvaldību objektiem.

**Padome no plānotajā publiskajām būvēm izvērtēja 50 objektus un salika tos prioritārā secībā un kā nozares priekšlikumu, iesniedza valdībai, lai valsts varētu plānot pasūtījumus turpmākajiem gadiem.**

## **Publiskais finansējums būvniecības nozarei**

Finansējums būvniecībai bija viena no viss aktuālākajām tēmām 2020.gadā, tāpēc Padome sekoja līdzi valdības lēmumiem, kā arī indikatīvi pieejamam ES finansējumam, kas ietver arī būvniecības procesus laika periodam no 2021.-2027. gadam, tajā skaitā ES atveseļošanās fonda finansējumam (LBP 10.09.2020. sēdes prot. Nr.10, 2.§). Reaģējot uz sabiedriskā apspriešanā nodoto FM izstrādāto ES fondu darbības programmas projektu 2021. – 2027.gadam[[4]](#footnote-4), Padome nosūtīja vēstules un pauda savu pozīciju. Viena vēstule bija par būvniecības apjomiem[[5]](#footnote-5), otra par investīciju apguves ātrumu[[6]](#footnote-6).

Izvērtējot FM sagatavotās anotācijas par jauno ES fondu plānošanas periodu un investīcijām infrastruktūras attīstībā, Padome secināja, ka kopējais apjoms nākamajā periodā būs par 20% mazāks, kā iepriekšējā plānošanas periodā. Tas neiet kopā ar NAP, un plānus ar šādu finansējumu nevarēs izpildīt. Padomes ieskatā plānotais investīciju vēriens ir nepietiekams un ar vēstulēm atgādināja, ka nozare ir gatava projektēt un būvēt vairāk. Tāpat Padomi satrauca publiskā iepirkuma process un tika sniegti priekšlikumi, ko FM kopā ar citām ministrijām varētu darīt, lai paātrinātu procesu.

Ņemot vērā to, ka valdībā norisinājās darbs pie valsts budžeta un publiskā pasūtījuma apjoma, Padome aicināja, par valsts un pašvaldības līdzekļiem, uzsākt projektēšanu, lai būvniecība neaizkavējas, kā arī nolēma vairāk pie šī jautājuma 2020.gadā neatgriezties un gaidīt nākamā gada janvāri, kad būs skaidrība par finansējumu.

Padome saņēma atbildi no FM, par kuru diskutēja sēdē (LBP 05.11.2020. sēde prot. Nr.11, 3.§). FM norādīja, ka par investīciju patieso apjomu ziņu vēl nav, bet apjoms 2021.gadā plānots līdzīgs, kā 2020.gadā. Vēl FM informēja, ka tiek pārskatīts investīciju dalījums pa segmentiem. Padome izteica cerības, ka jau nākamajā gadā FM mājas lapā varēs redzēt šo dalījumu, tad būs vieglāk prognozēt būvniecības apjomus. Plānots būvniecībai publiskajā sektorā novirzīt aptuveni 1,2 miljardus EUR un ņemot vērā ES fondu līdzekļus un pieņem, ka publisko investīciju apjoms varētu būt lielāks. **Padome uzskatam ka tas nav pietiekami, lai sildītu ekonomiku.**

## **Mājokļu pieejamības reforma**

Gada nogalē EM informēja Padomi par izstrādāto Mājokļu pieejamības reformu programmu (LBP 03.12.2020. sēde prot. Nr.12, 2.§). Programma izstrādāta balstoties uz NAP 2021. - 2027. gadam mērķiem, risinot gan mājokļu pieejamības, energoefektivitātes, labiekārtotības, būvniecības drošības u.c. problēmas.

Galvenie izaicinājumi, lai to īstenotu ir mājsaimniecību zemie ienākumi, mājokļi ir pārapdzīvoti un sliktas kvalitātes. Zemā pirktspēja nerada pieprasījumu pēc jauniem mājokļiem, kas ierobežo iedzīvotāju mobilitāti un kavē jaunu darba vietu izveidi, līdz ar to valsts zaudē jaunos speciālistus konkurencē ar citām Eiropas valstīm.

Padomei tika prezentētas trīs atbalsta programmas mājokļu pieejamības veicināšanai, dažādām iedzīvotāju grupām ar atšķirīgiem ienākumiem. Projektu ieviesējs var būt jebkurš nekustamo īpašumu attīstītājs vai pašvaldība Sociālo mājokļu būvniecībā un atjaunošanā.

Programmu ieviešanā, finansējumu paredzēts piesaistīt no RRF, jo iezīmētais finansējums struktūrfondos ir nepietiekams. Sociālo mājokļu būvniecība un atjaunošana paredzēta finansēt pamatā no struktūrfondiem.

ALTUM gatavo regulējumu, kas attiecas uz garantiju programmām, grozījumi būs arī aizdevumu programmās, lai izņemtu ārā nekustamo īpašumu attīstītājus no līdz šim neatbalstītajām nozarēm.

**Padome atbalstīja EM sagatavoto Mājokļu pieejamības reformu un apsolīja paust Padomes viedokli premjeram, FM un sociālajiem partneriem, lai pamatotu RRF finanšu līdzekļu nepieciešamību šai programmai.**

## **Būvkomersantu valsts nodeva**

Ņemot vērā ārkārtējās situācijas sekas, Padome ierosina būvkomersantu valsts nodevas nomaksu pārcelt uz gada beigām, kad būvniecības sezona būs noslēgusies samazināt nodevu mazajiem būvkomersantiem. (LBP 28.05.2020. sēde prot. Nr.6, 5.3§)

EM piekrita, ka varētu izskatīt jautājumu par būvkomersantu valsts nodevas nomaksas atlikšanu uz gada beigām, bet neatbalstīja nodevas pārskatīšanu, norādot, ka 2020.gadā nodevas ieņēmumi jau tā samazināsies: atviegloti nosacījumi daudzprofilu būvkomersantiem; samazināta valsts nodeva tiem, kas parakstījās par būvniecības nozares un būvnieku arodbiedrības noslēgto ģenerālvienošanos. No nodevas tiek finansēts, BVKB, pētījumi, semināru organizēšana, standartu tulkojumi utt.

Padome akceptēja EM Būvniecības politikas departamenta sagatavoto publisko iepirkumu plānu 2020.gadam. Finansējums 2020.gadā tika tērēts galvenokārt standartu tulkošanai, standartu nacionālo pielikumu izstrādei, pētījumiem, profesiju standartu izstrādei, kā arī apmācību semināru organizēšanai būvniecības speciālistiem – projektētājiem, projektēšanas kvalitātes uzlabošanai un izpratnes veicināšanai pieaicinot augstas klases ārvalstu speciālistus.

## **Pētījums par prognozētām izmaiņām darbaspēka un būvmateriālu izmaksās būvniecības nozarē Latvijā 2020.-2024**.

Tāpat kā iepriekšējos gados, EM no līdzekļiem, kas iegūti no būvkomersantu valsts nodevas, pasūtīja pētījumu par prognozētām izmaiņām darbaspēka un būvmateriālu izmaksās būvniecības nozarē Latvijā 2020.-2024.gadā[[7]](#footnote-7) un prezentācija to Padomes sēdē (LBP 08.10.2020. sēdes prot. Nr.10, 1§).

Pētījums tiek veikts, lai efektīvāk plānotu publisko būvniecības iepirkumu, to veica SIA “InnoMatrix” sadarbībā ar Latvijas Universitāti. Tika aptaujātas būvniecība nozari pārstāvošas savienības, asociācijas; makroekonomikas speciālisti no bankām, augstskolām, kā arī komersanti, kas pārstāv būvniecības nozares apakšnozares. Pētījumā, kā eksperti piedalījās arī Padomē pārstāvētās organizācijas un padomes locekļi.

Pētnieki norādīja, ka statistiskā prognozē pandēmijas COVID-19 ietekme netika atspoguļota, bet eksperti šo ietekmi ir ņēmuši vērā, tādēļ vidējās ekspertu prognozes būtu uzskatāmas par ticamākām. Laika periodā no 2022. gada statistiskā un ekspertu prognoze saskan, tāpēc to var uzskatīt par samērā ticamu prognozi.

Pētnieki norādīja uz pārkaršanas riskiem būvniecības nozarē. Balstoties uz klasisko ekonomikas pieredzi, pārkaršana notiek tad, kad izmaksas pieaug straujāk, kā apjoms, tā ir pazīme, ka tiek izjaukts līdzsvars un situācija vairs nav stabila.

Padome pārmeta pētniekiem, ka secinājumos un priekšlikumos nekas nav minēts par tehnoloģijām un pētniecību. Tāpat norādīja, ka laikā kad runā par ES fondu finansējuma sadalījumu, bīstami runāt par nozares pārkaršanas riskiem. Pētnieki norādīja, ka ir izstrādāta matrica pēc kuras var sekot līdzi līdzsvara saglabāšanai. Pastāv riski, bet tas nenozīmē, ka pārkaršana iestāsies, tas atkarīgs no daudziem apstākļiem.

# **Priekšlikumi normatīvā regulējuma pilnveidošanai**

## **Likumdošana**

## Likumprojekts Arhitektūras likums

Jau vairākus gadus arhitekti strādājušie pie jauna likumprojekta “*Arhitektūras likums”,* kogada sākumā nozares vadošie speciālisti, kā Jānis Dripe - Kultūras ministrija, Investīciju un projektu nodaļas eksperts, Juris Poga - Latvijas Arhitektu savienības prezidents un citi Latvijas Arhitektu savienības, Kultūras ministrija un Vides aizsardzības un reģionālās attīstības ministrijas pārstāvji prezentēja Padomē ( LBP 23.01.2020. sēdes prot.Nr.1, 1.§). J.Dripe norādīja uz vēsturiski izveidojušos situāciju Latvijā, kas bija par pamatu likumprojekta izstrādei un to, ka šobrīd ir vairāki dokumenti, normatīvie akti, kas virza un reglamentē arhitekta profesiju Latvijā. Tāpat tika norādīts, ka likumdošanā pirmo reizi kā termins parādās Baukultur***[[8]](#footnote-8)***, kas attiecas ne tikai uz būvniecību, bet uz visu apbūvēto vidi. Likums aptvers visas arhitekta darbības jomas, ne tikai projektēšanu (pilsētu plānošana, teritoriju plānošana, izglītības joma, publicistika, pētniecība u.c.)

Padome pauda dažādus viedokļus par izstrādāto likumprojektu un izteica neizpratni par to, kas šobrīd *Būvniecības likumā* un ar to saistītajā regulējumā traucētu piemērot kvalitatīvu arhitektūru. Jau šobrīd arhitektu pašpārvalde netiek regulēta. Tika norādīts, ka vispirms ir jāsaprot kas ir tās lietas, kas šobrīd liedz strādāt labi un esošos MK noteikumus var pilnveidot.

Likumprojekta izstrādātāji norādīja, ka *Arhitektūras likums* ir vajadzīgs jomu plašuma dēļ un neredz pretstāvi *Būvniecības likumam.* Priekšā vēl ir diskusijas par to kā šie likumi sadarbojas.

Padomi izteica cerību, kašis likums, jau tā sarežģīto regulējumu nepadarīs vēl sarežģītāku un būvniecības procesu arvien vairāk nesadrumstalos. Teritorijas plānošana (VARAM) jau tika nodalīta no būvniecības, tagad atdalām arī arhitektūru (KM).

**Kopumā padome konceptuāli atbalstīja *Arhitektūras likuma* projektu, vienlaikus norādot, ka to uztrauc kopējā valstī esošā regulējuma sadrumstalotība un vienojās sekot, lai neveidojas pretrunas likumos.**

## Būvniecības likums

EM gada sēkumā informēja Padomi par Būvniecības regulējuma pilnveidošanas gaitu un grozījumiem *Būvniecības likumā*, sākot ar 2016.gadu un statusu uz 2020.gada sākumu. (LBP 10.03.2020. sēdes prot. Nr.3, 3.§)

Darbs pie *Būvniecības likuma* grozījumiem, tika uzsākts 2016.gadā. 2017.gadā, lai virzītos uz priekšu, tika pieņemts lēmums dalīt atsevišķos likumprojektos :

* 2017.gadā tika pieņemti grozījumi, kas uzlaboja tehniskās prasības būvēm un atkāpes no prasībām;
* MK atrodas grozījumi, kas saistīti ar būvtehniķiem;
* Saeimā ir grozījumi, kas saistīti ar atbildību sadalījumu;
* EM strādā pie apdrošināšanas regulējuma.

EM un Padome vienojās, ka virzīs likuma grozījumus par atbildībām, kur tiek noteikta profesionālā atbildība:

* Pasūtītājs atbildīgs par to, ka nodefinē lietošanas prasības būvei un sniedz visu nepieciešamo informāciju projektētājam;
* Projektētājs un būvprojekta izstrādātājs atbild par to , ka ēka kura ir uzprojektēta atbilst pasūtītāja un normatīvo aktu prasībām;
* Eksperts uzņemas atbildību par to, ka visu ir pārbaudījis, ka viss ir kārtībā;
* Būvnieks uzņemas atbildību par to, ka uzbūvē atbilstoši projektam, ievērojot tehnoloģijas un izmanto atbilstošus būvizstrādājumus.

EM norādīja, ka Partnerības priekšlikums, kas saistīts ar trešo pušu aizsardzību un pasūtītāja civiltiesisko atbildību, nav pietiekami izdiskutēts un jāskata kopā ar apdrošināšanu, par trešajām personām nodarītiem zaudējumiem. To nav lietderīgi virzīt kopā ar profesionālo atbildību.

**Padome nolēma atbalstīt Saeimā esošā likumprojekta “Grozījumi *Būvniecības likumā”* redakciju, par atbildībām, ar norādīja, ka jāturpina darbs pie pasūtītāja atbildības, civiltiesiskās apdrošināšanas un trešo personu aizsardzības.**

Atkārtoti jautājumu par Saeimā esošā likumprojektu “Grozījumi *Būvniecības likumā”* par atbildībām Padomes skatīja pēcLAS priekšlikumu saņemšanas (LBP 27.04.2020. sēdes prot. Nr.5, 2.§). LAS norādīja, ka likumprojektā neskaidri definēti pienākumi un būvniecībā visām pusēm būtu jāsadarbojas, norādot uz pasūtītāja atbildību.

Padome diskutēja par LAS iesniegtajiem priekšlikumiem. Nekustamo īpašumu attīstītāji iebilda un norādīja, ka pasūtītājs ir vienīgais šajā procesā, kas nav profesionālis, tāpēc algo speciālistu. Uzskata, ka likumprojekta redakcija, ir skaidra un loģiski nodalītas funkcijas un likumu visiem gadījumiem nevarēs uzrakstīs.

EM piekrita, ka pasūtītājs maksā par priekšizpētes veikšanu, bet nepiekrita LAS priekšlikumam, ka atbild par kvalitāti, tā ir profesionālā atbildība. Konceptuāls priekšlikums - arhitekts identificē visu priekšizpētes apjomu, pasūtītājs samaksā. Kaspars Bondars (LĢS) to atbalstīja norādot, ka Eiropas standarti nosaka, ka ģeotehniskā izpēte ir daļa no projektēšanas, pasūtītājs nevar to pieprasīt, tas ir projektētāja uzdevums un atbildība, ko viņš pieprasa.

Sēdes laikā Gunārs Valinks (LIKA) vērsa Padomes uzmanību uz to, ka būvniecības procesā ir arī tāds speciālists, kā inženierkonsultants, saistībā ar FIDIC līgumiem un aicināja strādājot pie tiesiskajā regulējuma, ņemt vērā arī to. EM piekritaatrunāt inženierkonsultantu *Būvniecības likumā* un piesaistīt to pasūtītājam, vienlaikus aicinot LIKA nodefinēt inženierkonsultanta atbildību.

EM precizēja likumprojektu “*Grozījumi Būvniecības likumā*” par atbildībām un priekšlikumus iesniedza Saeimā. Tos LAS priekšlikumus, kas netika ņemti vērā likumprojektā, vienojās iekļaut VBN un citā atbilstošā normatīvajā regulējumā, kā arī atjaunot VBN Darba grupas darbību.

Tomēr Padomē nebija vienprātības par atbildību sadalījumu un padomes priekšsēdētājs norādīja, ja ir kādi pārpratumi, tad nav pareizi virzīt likumprojektu tālāk, citādi šie grozījumi *Būvniecības likumā* neiedzīvosies. Pie šī jautājuma Padome atgriezās arī nākamajās sēdēs.

Padomes jūnija sēdē piedalījās ministrijas parlamentārais sekretārs Jurģis Miezainis un informēja, kaSaeimā 1.lasījumā atbalstīti *Grozījumi Būvniecības likumā* par atbildībām un aicināja Padomi līdz priekšlikumu iesniegšanas termiņam atrast labāko risinājumu visiem. Viņš norādīja, kaministrijas mērķis ir droša strukturēta un korekta būvniecības procesu vadība, lai sistēma būtu caurspīdīgāka, lai process būtu salīdzinoši viegls un ātrs, lai vieglāk būtu tajā strādāt, panākot līdzsvaru starp būvnieku un sabiedrības interesēm (LBP 18.06.2020. sēdes prot. Nr.7, 3.§). J.Miezainisaicināja Padomi, izsakot savus priekšlikumus, neiziet ārpus esošā likumprojekta tvēruma un norādīja, ka Padomes formāts ir ļoti labs, bet ierosina pieturēties pie problēmas un to arī risināt, kā arī sniegt nevis 15 organizāciju, bet kopēju racionāls Padomes redzējums. Tas var arī nesakrist ar EM viedokli, bet tam jābūt Padomes kopīgam lēmumam.

Padome vienojās izveidot Darba grupu priekšlikumu izstrādei *Grozījumiem Būvniecības likumā* par atbildībām EM vadībā un nākamo Padomes sēdi sasaukt pirms priekšlikumu iesniegšanas, kurā prezentēt priekšlikumus un pieņemt kopīgu lēmumu.

EMprezentēja Padomei Darba grupā sagatavotos priekšlikumiem grozījumiem *Būvniecības likumā* iesniegšanai Saeimā (LBP 06.08.2020. sēdes prot. Nr.8, 1.§).

Gunārs Valinksvēlreiz vērsa Padomes uzmanību uz LIKA priekšlikumu iekļaut likumdošanā FDIC inženieri / inženierkonsultantu, kas nav ticis ņemts vērā un norādīja uz pasūtītāja atbildību. LBS atbalstīja, LIKA priekšlikumu un ierosina šajā redakcijā *Būvniecības likumā* pie būvniecības dalībniekiem pierakstīt “inženierkonsultants”.

**Padome atbalstīja šo priekšlikumu un balsojumā ar balsu vairākumu atbalstīja “inženierkonsultanta” definīciju, iekļaušanai likumprojektā.**

Padome nevarēja vienoties un daudz diskutēja par pasūtītāja atbildību Būvniecības procesā, tomēr vienojās nenoraidīt likumprojektu kopumā, bet diskusiju turpināt, jo Pasūtītājam jāuzņemas atbildība gan finansiāli, gan konceptuāli, tas kalpotu visam Būvniecības procesam, padarot to ilgtspējīgu.

EM aicināja iesniegt konkrētas priekšlikumus par pasūtītāja atbildību, bet uz Saeimu virzīs sagatavotos grozījumus, kas papildināti ar priekšlikumiem par kuriem padome ir vienojusies. EM norādīja, uz pārmetumiem, ka Latvijā neienāk investīcijas, jo būvniecības process ir padarīts sarežģīts un pasūtītājam nelabvēlīgs, salīdzinājumā ar Lietuvu un Igauniju, kur viss ir daudz vienkāršāk.

**Padome konceptuāli atbalstīja “*Grozījumus* *Būvniecības likumā”* par atbildībām un sagatavotos priekšlikumus iesniegšanai Saeimā uz likumprojekta 2.lasījumu**.

## **Publisko iepirkumu likums.**

**FIDIC obligātā piemērošana publiskajos būvdarbu iepirkumos**

Gan Būvniecības nozares un valdības parakstītajā Memorandā, gan Manifestā jaunajai valdībai, FIDIC līgumu ieviešana publiskajos iepirkumos tiek uzskatīta par būvniecības nozares prioritāro jautājumu. Pamatojoties uz to, EM bija sagatavojusi iebildumus FM izstrādātajiem grozījumiem *Publisko iepirkumu likuma* (PIL), kas netika ņemti vērā, tāpēc EM aicināja šo jautājumu diskutēt Padomes sēdē, uz sēdi uzaicinot puses no kurām saņemts kritisks viedoklis par šiem priekšlikumiem un iebildumiem PIL. Tika uzaicināti pārstāvji no Latvijas Pašvaldību savienības (LPS), Aizsardzības ministrijas (AiM) un Valsts aizsardzības militāro objektu un iepirkumu centra (VAMOIC) (LBP 05.11.2020. sēde prot. Nr.11, 2.§).

Diskusijas laikā noskaidrojās, ka konceptuālu iebildumu pret FIDIC līgumu ieviešanu publiskajiem iepirkumos nevienai pusei nav un šie līgumi jau tiek pielietoti. LPS iebilda pret EM piedāvāto iepirkumu slieksni. AiM norādīja, ka tai ir specifiskas prasības, kas īsti neiet kopā ar FIDIC līgumu noteikumiem.

EM gribēja dzirdēt Padomes viedokli.

**Padome balsojumā konceptuāli atbalstīja EM priekšlikumu par FIDIC līgumu ieviešanu publiskajos iepirkumos vairs 5 milj. EUR.**

Gints Miķelsons sēdes laikāraksturoja situāciju saistībā ar publiskajiem būvniecības iepirkumiem un prezentēja Padomi priekšlikumus FM sagatavotajiem PIL grozījumiem 2.lasījumam Saeimā.

Diskutējas Padomē izraisīja subjektīvie kritēriji pretendenta reputācijas noteikšanā publiskajos iepirkumos. EM piekrita, ka iespējams publiskā pārvalde nemāk noteikt kvalifikācijas kritērijus, bet ja nozare neatbalsta reputācijas kritēriju, tad ir gadījumi, kad publiskā pārvalde nevar izbeigt iepirkumu un aicina Padomi mēģināt ieskicēt, kā valsts varētu noraidīt reputācijas zaudējušus uzņēmumus.

**Padome vienojās apkopot visus priekšlikumus un iesniegt EM, kas gatavoja priekšlikumus likumprojekta PIL grozījumiem, iesniegšanai Saeimā 2.lasījumam.**

## **Normatīvais regulējums**

## **Grozījumi Vispārīgos būvnoteikumos**

Padome pēc ilgāka pārtraukuma atjaunojaVBN darba grupu un par tās vadītāju ievēlēja Ervīnu Timofējevu (LAS) (LBP 28.05.2020. sēdes prot. Nr.6, 4.§). EM bija apkopojusi priekšlikumus un strādāja, lai pēc būtības sakristu B*ūvniecības likums* un VBN. Iesūtītie priekšlikumi normatīvā regulējuma pilnveidošanai tika sadalīti norādot, kuru sadaļu priekšlikums skar - *Būvniecības likumu*, VBN vai citu normatīvu.

EM regulāri informēja Padomi par to kā notiek virzība ar VBN grozījumiem un galvenajām izmaiņām saistībā ar būvju dalījumu grupās. Padome vēlējās zināt, vai EM virzīsies uz priekšu normatīvā regulējuma pilnveidošanā atbilstoši VBN darba grupas sagatavotajai Ceļa kartei (LBP 10.09.2020. sēdes prot. Nr.9, 3.§).

Padome nolēma organizēt atsevišķu tikšanos, lai panāktu vienošanos par Ceļa karti starp VBN darba grupu un EM par risināmajiem jautājumiem. Pēc vienošanās panākšanas Ceļa karti apstiprināt Padomē. Notika Darba grupas tikšanās tiešsaistē 24.10.2020., lai precizētu Ceļa karti.

## **Cits normatīvais regulējums**

EM regulāri informēja par aktualitātēm būvniecības regulējuma izstrādāšanā un virzībā. Padome iesaistījās atzinumu sniegšanā visa gada garumā.

Viss vairāk diskusiju izraisīja LBN 200-20 “Vispārīgas prasības būvēm”**,** kurā ir apvienoti divi LBN 208-15 „Publiskas būves” un LBN 211-15 “Dzīvojamās ēkas” ar mērķi, noteikt prasības projektēšanai gan ēkām, gan publiskām būvēm vienā normatīvajā regulējumā (LBP 08.10.2020. sēde prot. Nr.10, 3.§). Ervīns Tinofējevs (LAS) iebilda, kanoteikumu projektā “Vispārīgas prasības būvēm”, ir daudzas absurdas lietas, uz ko EM norādīja, ka noteikumu projekts ir balstīts uz arhitektu izstrādātiem priekšlikumiem, kurus ministrija nav mainījusi. Tika organizēta atsevišķa tikšanās lai izdiskutētu neskaidros jautājumus.

## **Padomes apstiprinātās normatīvā regulējuma iniciatīvas**

## **Būvju ugunsdrošība**

Padomē vērsās LBS norādot uz problēmām ugunsdrošības jomā būvniecības procesā pieņemot ēkas ekspluatācijā (LBP 06.08.2020. sēde prot. Nr.8., 2.1 §). LBS ierosināja precizēt LBN 201-15 "Būvju ugunsdrošība". Precizējumi nepieciešami, lai nerastos pārpratumi un būtu skaidrība par būves atsevišķu daļu ugunsnoturības pakāpi, jo vienas būves dažādām daļām var būt atšķirīgas ugunsnoturības prasības, bet VUGD inspektori to neizprot.

Būvniecības procesu kavē diskusijas ar VUGD par noteikumu piemērošanu, tāpēc sagatavots priekšlikums veikt redakcionālas izmaiņas LBN 201-15 "Būvju ugunsdrošība", lai visiem būtu skaidrs un nerastos pārpratumi.

**Padome atbalstīja grozījumu veikšanu noteikumos par Latvijas būvnormatīvu LBN 201-15 "Būvju ugunsdrošība", aicināja EM sagatavot minētos grozījumus**[[9]](#footnote-9).

## **VUGD iesaiste būvniecības procesā**

LBS vēlreiz aicināja Padomi pievērsties ugunsdrošības jautājumiem, aicinot izlemt jau vairākus gadus sasāpējušu jautājumu par ugunsdrošības speciālistu iesaisti būvniecības procesā no būves projektēšanas līdz nodošanai ekspluatācijā (LBP 08.10.2020. sēde prot. Nr.10., 2 §). Tika pārmests, ka VUGD inspektori projektus nelasa un pārbaudes veic atbilstoši LBN 201-15 "Būvju ugunsdrošība". LBN tiek interpretēts un vienādos gadījumos pie vienādiem nosacījumiem, VUGD inspektoru sniegtie atzinumi atšķiras. Kā galvenie iemesli tiek minēti : nepietiekama kapacitāte un nepietiekoša kvalifikācija. LBS norādīja, ka problēma ir jau ļoti sena un aicināja Padomi izveidot darba grupu, kurā būtu iesaistītas visas ieinteresētās puses.

Padomeatzina tēmas aktualitāti un atbalstīja darba grupas izveidošanu. LBS piekrita veidot darba grupu ar EM atbalstu par VUGD iesaistes būvniecības procesā pārskatīšanu. Darba grupā pieaicinot VUGD, Iekšlietu ministriju, BVKB un nozaru nevalstiskās organizācijas. Padome uzdeva Darba grupai līdz gada beigām sagatavot konceptuālus priekšlikumus normatīvā regulējuma izmaiņām.

Darba grupa “Ugunsdrošība” organizēja vairākas sanāksmes, kurās aktīvi diskutēja par dažādiem VUGD iesaistes scenārijiem būvniecības procesā un prezentēja darba grupā, paveikto, priekšlikumus un secinājumus Padomes sēdē (LBP 03.12.2020. sēde prot.Nr.12, 3.§).

Darba grupa “Ugunsdrošība” vadītājs Renārs Špade (LBS) informēja, Padomi, ka ziņojums atrodas saskaņošanas procesā un tiks iesniegts Padomei nākamā gada sākumā, vienlaikus piedāvājot veikt konceptuālas izmaiņas būvniecības procesā iesaistīto pušu atbildībā ugunsdrošības jomā.

Padome tika informēta, ka Darba grupa izstrādājusi un saskaņojusi pirmos astoņi skaidrojumi par atsevišķu LBN 201-15 un LBN 231-15 ugunsdrošības prasību vienotu pielietošanu būvniecības praksē, kurus aicināja ievietot EM, VUGD mājas lapās un BIS, lai publiski tie būtu pieejami nozares dalībniekiem.

Darba grupas izteica priekšlikumu Padomei izveidot pastāvīgu tehnisko darba grupu vai atstāt esošo, kuras ietvaros varētu izskatīt strīdīgos jautājumus par normu interpretāciju; noteikt, ka par ugunsdrošības risinājumu atbilstību normatīvajam regulējumam un būvprojektā ietvertajiem risinājumiem atbild būvspciālists un attiecīgi VUGD izslēgt no būvniecības procesa. VUGD resursus no būvniecības procesa novirzīt uz ekspluatācijā esošu ēku uzraudzību. Kā arī reglamentēt ugunsdrošības risinājumu izstrādi un ieviešanu kā atsevišķu jomu.

**Neraugoties uz EM iebildumiem Padome, ar balsu vairākumu, lēma par konceptuālu virzību uz VUGD izslēgšanu no būvniecības procesa un jaunas reglamentētas sfēras ugunsdrošības jomā izveidošanu.**

Ilmārs Leikums (LBBA) norādīja, ka tiek skatīti nozaru priekšlikumi par MK noteikumu Nr.169[[10]](#footnote-10) grozījumiem. LBS ir piedāvājusi padarīt šo sfēru par reglamentētu, tad *Būvniecības likumā* šī joma būtu sakārtota.

Ne visi Padomē piekrita šim lēmumam, jo nav EM atbalsta un nav panākta vienošanās ar IeM un VUGD. Padome nolēma pie šī jautājuma atgriezties, kad būs saņemts Darba grupas “Ugunsdrošība”ziņojums.

## **Par LBN 261-15 "Ēku iekšējā elektroinstalācija" papildinājumiem**

Latvijas Elektromateriālu Vairumtirgotāju asociāciju (LEVA) vērsās Padomē ar priekšlikumiem normatīvā regulējuma pilnveidei, kas ļautu Latvijas valstij izvairīties no sekām, kuras gala patērētājiem rada elektroenerģijas piegādes pārtraukumu, kā arī pasargātu cilvēkus no bojāejas, saindējoties ar indīgām gāzēm, ugunsgrēku gadījumā (LBP 10.09.2020. sēde prot. Nr.9, 1.§)

ES ir izstrādāta Būvizstrādājumu regulu[[11]](#footnote-11), tā aptver prasības arī kabeļu izstrādājumiem, kuri paredzēti izmantošanai būvdarbos un uz kuriem attiecas ekspluatācijas īpašību prasības - reakcijas uz uguni. LEVA pārstāvji norādīja, ka Latvijā standarti formāli ir ieviesti, diemžēl minimālās ugunsreakcijas klases kabeļiem nav noteiktas.

LEVA, sadarbībā ar LEEA, Latvijas Ugunsdzēsības asociāciju un citiem interesentiem, bija gatava uzņemties iniciatīvu un ierosināja papildināt normatīvo regulējumu LBN 261-15 "Ēku iekšējā elektroinstalācija".

Padome atbalstīja LEVA priekšlikumu un aicināja LEEA kopā ar LEVA veidot Darba grupu, lai atrastu labākos risinājumus normatīvā regulējuma pilnveidošanai. Gada nogalē LEEA uzsāka Darba grupas veidošanu aicinot ieinteresētās organizācijas deleģēt savus pārstāvjus.

# **4.Būvspeciālisti**

## **4.1. Būvspeciālistu kompetences pārbaude - sertificēšana**

Latvijas Būvkonstrukciju projektētāju asociācija aktualizēja jautājumu par būvkonstruktoru sertifikācijas sistēmu (LBP 25.02.2020. prot. Nr.2, 1.§), norādot, ka tā ir degradējusies, jo veidojas augsta līmeņa kvalificēti nesertificēti speciālisti un tādi, kas uztur sertifikātu. Līdz ar to, pasūtītājs izvēloties sertificētu speciālistu, nevar garantēt projekta kvalitāti. Asociācijas valdes priekšsēdētājs Normunds Tirāns norādīja, ka Latvijā augstskolās pēc būtības vairs netiek nodrošinātas nepieciešamās zināšanas būvkonstrukciju projektēšanai.

Normunds Tirāns (LBPA) prezentēja Padomes sēdē priekšlikumus būvspeciālistu sertificēšanas sistēmas pilnveidošanai veicot izmaiņas “Būvspeciālistu kompetences novērtēšanas un patstāvīgās prakses uzraudzības noteikumos”. Priekšlikumi ietvēra vēlmi pēc būtības tuvākā pusgada laikā pārskatīt būvspeciālistu sertifikāciju, sertificējamo jomu klasifikāciju, sertificēšanas institūciju nolikumos par sertificēšanu un būvprakses uzraudzību, būvspeciālistu profesionālo pilnveidi un eksāmenu tēmas, kā arī eksaminācijas biežumu.

Padome atbalstīja jautājuma aktualitāti un izveidoja Darba grupu priekšlikumu izstrādei būvspeciālistu sertifikācijas procesa pilnveidošanai.

Darba grupu vadīja Normunds Tirāns. Darba grupā piedalījās vairāki Padomes locekļi un sertificēšanas iestāžu pārstāvji. Tika identificētas problēmas sertificēšanas procesā, kas visas neparādās Darba grupas sagatavotajos priekšlikumos. Priekšlikumu pamatā, kas tika prezentēti Padomes sēdē (LBP 28.05.2020. sēde prot. Nr.6, 3.§), ir mērķis - aiziet no deleģēšanas līgumiem un dot pašai nozarei iespēju organizēt sertificēšanas procesu.

Ervīns Timofējevs (LAS, Darba grupas loceklis) uzskata, ka mazā valstī nav iespējams sertifikācijas pakalpojumu atdot tirgū. Brīvās profesijas paredz pašpārvaldi un atbildību. Normatīvais regulējums nevar atrisināt visu.

EM piekrita, ka process ir jāuzlabo, nozare mainās, jāpielāgojas jaunajām tehnoloģijā, bet neredz ieguvumu no savienību nosaukšanas par profesionālajām kamerām. Jau šobrīd ministrijas vienīgie iebildumi pret profesionālo iestāžu darbību ir saistīti ar slikti sagatavotiem lēmumiem, citos procesos tā neiejaucas.

Ņemot vērā to, kapastāvēja pretrunas starp nozari un EM, Padome nolēma vēlreiz pārskatīt priekšlikumus un sagatavot lēmumprojektu.

Padomes lēmums par priekšlikumiem sertifikācijas procesa pilnveidošanai (LBP 18.06.2020. sēdes prot. Nr.7, 2.§)

1. Ar Padomes darba grupas priekšlikumiem un nozares profesionāļu viedokli, sertifikācijas procesa pilnveidošanai, informēt EM, sertificējošās institūcijas un pārējos būvspeciālistu sertifikācijā iesaistītos.

2.    Aicināt EM sadarbībā ar LBS, LBPA un citām ieinteresētajām profesionālajām asociācijām, vēlreiz pārskatīt sertifikācijas metodiku un kritērijus pēc kādiem fiziskajām personām izsniedz, reģistrē un anulē sertifikātu patstāvīgai praksei konstrukciju projektēšanas jomā, tai skaitā, pārskatīt kompetences pārbaudes organizēšanas nosacījumus un kompetences pārbaudes saturu, patstāvīgās prakses uzraudzības kārtību un profesionālās pilnveidošanās noteikumus.

3.   Aicināt EM sadarbībā ar ieinteresētajām profesionālajām asociācijām, sagatavot priekšlikumus grozījumiem Ministru kabineta noteikumos Nr. 169 “Būvspeciālistu kompetences novērtēšanas un patstāvīgās prakses uzraudzības noteikumi”, nosakot būvspeciālistu minimālās kompetences prasības ugunsdrošības jomā.

Šajā sēdē Padome noklausījās BVKB Būvspeciālistu sertificēšanas nodaļas vadītājas Maijas Kavosas prezentācija par to, kur virzās ES sertificēšanas jomā un to ietvaru ko norādījuši būvniecības nozares speciālisti Latvijā. Kā arī informēja padomi par galvenajiem izaicinājumiem sertificēšanas procesa pilnveidošanā, kas ir: **kompetences novērtēšana un uzraudzība.**

## **4.2. Apmācības būvspeciālistiem**

|  |
| --- |
| Normunds Tirāns aicināja Padomi atbalstīt priekšlikumu par semināru organizēšanu būvspeciālistiem ar ārvalstu lektoru piedalīšanos(LBP 28.05.2020. sēde prot. Nr.6, 5.2.§). Semināru finansēšanai izmantot ieņēmumus no būvkomersantu valsts nodevas, tāpat kā iepriekšējā gadā. Kā aktuālās tēmas, kas tika identificētas iepriekšējā gada semināru dalībnieku aptaujās bija: |

* Laba prakse aprēķinos ar Galīgo elementu metodi (GEM).
* Labā prakse atbalstsienu projektēšanā.

Padome atbalstīja šo priekšlikumu un rosināja arī citiem Padomes locekļiem identificēt aktuālas tēmas par kurām varētu organizēt apmācību seminārus ar ārvalstu lektoru piedalīšanos

## **4.3. profesijas standartu atjaunošana**

Iepriekšējā gadā Padome aktualizēja jautājumu par novecojušiem būvniecības profesiju standartiem. Ņemot vērā to, ka augstskolu apmācību programmas tiek veidotas balstoties uz profesiju standartiem, šis jautājums bija ļoti aktuāls augstskolu programmu izstrādē un jaunu speciālistu sagatavošanā atbilstoši darba tirgus vajadzībām.

Ņemot vērā jautājuma aktualitāti Padome aicināja EM izvērtēt, vai iespējams no būvkomersantu nodevas rast iespēju paredzēt finansējumu profesiju standartu izstrādei. EM to atbalstīja un solīja 2020.gadā plānot publisko iepirkumu būvniecības profesiju standartu izstrādei.

EM informēja Padomi (LBP 18.06.2020. sēde prot. Nr.7, 5.1.§), ka sagatavots publiskais iepirkums. EM kopā ar NEP vienojušās par 3 profesiju standartiem, atbilstoši Būvniecības profesiju kartei, kas jāizstrādā vispirms: 7 LKI līmenī - būvinžanieris un 6 LKI līmenī - inženiersistēmu būvinženieris, ēku būvinženieris**.**

## **4.4. Grozījumi Būvniecības likumā par būvtehniķiem**

Arī 2020.gadā savu aktualitāti saglabāja EM izstrādātie grozījumi *Būvniecības likumā* par būvtehniķiem, kas bija būvniecības profesionālo organizāciju rosināti grozījumi, kas tapa kā tieša reakcija uz nozares sniegto informāciju par iespējamo būvspeciālistu trūkumu nākotnē. Grozījumi paredz, ka **būvspeciālisti ar pašlaik neatbilstīgu izglītību, bet lielu praktisko pieredzi arī turpmāk varētu turpināt patstāvīgo praksi būvdarbu vadībā un būvuzraudzībā bez termiņa ierobežojuma**[[12]](#footnote-12).

Neraugoties uz to, ka grozījumi tika izstrādāti jau iepriekšējā gadā, Saeimā un arī Padomē notika diskusijas. Pret šiem grozījumiem iebilda Latvijas Būvuzņēmēju partnerība, norādot, ka nevēlas izslēgt no tirgus būvtehniķus, kuriem nav augstākās izglītības, būvtehniķi, kuri sasnieguši 55+ gadus drīkst turpināt savu darbu, bet tie, kas ir jaunāki, nevar būt bez atbilstošas izglītības. Ierosina pagarināt termiņu par 2 gadiem. Partnerība uzskata, ka jābūt kādai konsekvencei pret tiem speciālistiem, kas ir uzticējušies likumdošanai un ieguvuši augstāko izglītību.

EM atrada risinājumu unnosūtīja priekšlikumu IZM, lai veiktu izmaiņas likumdošanā un būvtehniķa izglītību varētu pielīdzināt 1. līmeņa augstākajai izglītībai. Attiecībā uz tiem, kuri ir ieguvuši augstāko izglītību, tika virzīts priekšlikums atbrīvot 5 gadus no obligātās profesionālās pilnveidošanas apmācības.

## **4.5. Profesiju reglamentēšana**

Biedrības “Latvijas Jumiķu apvienība” iesniedza Padomei priekšlikumu un aicināja izvērtēt nepieciešamību reglamentēt jumiķa profesiju, ņemot vērā tās bīstamību un nepieciešamo atbildību strādājot augstumā (LBP 18.06.2020. sēdes prot. Nr.7, 4.§). Armands Liede Padomes sēdē prezentēja priekšlikumu jumiķa profesijas reglamentēšanai un norādīja uz trūkumiem regulējumā.

Padome balsojumā nolēma, ka nav nepieciešams noteikt jumiķa profesiju, kā reglamentētu un ierosināja jumiķiem noteikt reglamentāciju nozarē. Kā arī aicināja “Latvijas Jumiķu apvienību” iesniegt priekšlikumus kvalifikācijas prasībām publiskajos iepirkumos, attiecībā uz jumiķiem un nākt ar priekšlikumiem normatīvā regulējuma izmaiņām.

Vēlreiz pie profesiju reglamentēšanas jautājuma Padome atgriezās gada nogalē, kad pēdējā sēdē (LBP 03.12.2020. sēdes prot. Nr.12, 4.§), izskatot jautājumu par VUGD iesaisti būvniecības procesā un ēku pieņemšanā ekspluatācijā, ar balsu vairākumu nobalsoja par VUGD izslēgšanu no būvniecības procesa, gan projektēšanas, gan ekspluatācijā pieņemšanas un jaunas reglamentētas sfēras izveidošanu, sertificējot speciālistus ugunsdrošībā ar atbildības uzņemšanos par ugunsdrošības risinājumiem. Padome norādīja, ka balsojusi par šādu virzienu, jo VUGD inspektori neizprot un nav ieinteresēti būvniecības procesā, kā arī dažādi interpretē LBN, kas kavē ēku nodošanu ekspluatācijā un rada zaudējumus investoriem.

EM atbalstīja problēmas aktualitāti un ir gatava to risināt, bet iebilda pret VUGD izslēgšanu no procesa un norādīja, ka *Doing Busines* pārskatā redzama VUGD iesaisti pie ēku pieņemšanas ekspluatācijā citās Eiropas valstīs. Lūdzu padomi vēlreiz apsvērt šo lēmumu aicinot pamatot šādas reglamentētas sfēras nepieciešamību, kā arī piedāvā šo jautājumu diskutēt MK noteikumu Nr.169 grozījumu ietvaros.

# **5. Būvniecības procesa digitalizācija**

## **Būvniecības informācijas sistēma (BIS**)

Padome pārstāvji turpināja darbu BIS uzturēšanas, pilnveides, attīstības plānošanu un uzraudzības Konsultatīvajā padomē. Darbam konsultatīvajā padomē tika deleģēts Gints Miķelsons, vienlaikus norādot, ka atbilstoši sanāksmē izskatāmajiem jautājumiem, konsultatīvās padomes sanāksmēs piedalīsies arī citi atbilstošas nozares Padomes locekļi

Padomes locekļi piedalījās BIS funkcionalitātes izstrādē un testēšanā, kas tika veikti ERAF projekta ietvaros. BIS pilnveidotā funkcionalitāte, jau no 2020.gada 1. janvāra, tās lietotājiem nodrošināja pilnvērtīgu būvniecības projekta dokumentācijas elektronisko apriti, sākot no būvniecības ieceres līdz objekta nodošanai ekspluatācijā.

Ņemot vērā to, no 1.janvāra viss būvniecības process notiek BIS, BVKB prezentēja Padomei sistēmas pirmos datus, kas iegūti BIS no šī gada 1.janvāra – 31.augustam, par laiku cik ātri būvvaldes un tehnisko noteikumu izdevēji izsniedz, saskaņo būvprojektus (LBP 10.09.2020. sēde prot. Nr.9, 4.1. §).

BVKB direktore Svetlana Mjakuškinainformēja padomi, ka 2019.gada 26.novemrbī tika parakstīta vienošanās starp BVKB un CFLA par ERAF 2.kārtas projekta ieviešanu. Tā īstenošana tiks nodrošināta līdz 2022.gada oktobrim.

Svetlana Mjakuškinaaicināja Padomi iesaistīties ERAF projekta 2.kārtas izstrādē un solīja nodrošināt piekļuves tiesības visiem interesentiem[[13]](#footnote-13). Norādīja, ka visa informācija par projektu ir pieejama BIS mājas lapā[[14]](#footnote-14). Nosūtīja Padomes locekļiem detalizētu projekta aprakstu un laika grafiku.

S.Mjakuškina informēja Padomi, ka VARAM ir sagatavojis informatīvu ziņojumu “Par informācijas un komunikācijas tehnoloģiju projektu īstenošanas gaitu”[[15]](#footnote-15). Ziņojumā ir izcelti tikai divi projekti, viens no tiem ir BIS attīstības projekts, tas ir labs novērtējums kopīgam darbam.

# **6.Citi aktuālie jautājumi**

## **Zolitūdes traģēdijas izvērtējums attiecībā uz būvniecības procesu un veicamie uzdevumi.**

Gada sākumā tika publiskots pirmās instances tiesas spriedums Zolitūdes traģēdijas krimināllietā. Baiba Bļodniece aicināja Padomi izvērtēt tiesas spriedums attiecībā uz būvniecības procesu, apzināt riskus un noformulēt tās lietas, kas būtu maināmas, lai šāda traģēdija neatkārtotos.

Ņemot vērā to, ka trīs padomes locekļi ir piedalījušies kā eksperti un izvērtējuši būvniecības procesu Zolitūdes traģēdijas norises vietas ekspertīzē, Padome pirmo reizi uzklausīja ekspertu viedokli un secinājumus. (LBP 10.03.2020. sēde Nr.3, 1.§)Artis Dzirkalis (LBS) vadījis ekspertu komandu un vērēja atbildības, Kaspars Bondars (LĢS) bija atbildīgs par pamatu izpēti, Normunds Tirāns (LBPA) piedalījās pie būvkonstrukciju aprēķinu ekspertīzes un pārbaudēm.

Tika secināts, ka neraugoties uz būvspeciālista kļūdām aprēķinos, nebija sakārtota projekta dokumentācija, tā neatbilda normatīvā regulējuma prasībām. Trūka paraksti, atsevišķi paraksti bija viltoti. Trūka rasējumu un tehniskās informācijas. Tāpat tika norādīts, ka bija grūti izvērtēt katra atbildību, jo nekur tā nebija noteikta un atbildība tika interpretēta uz vispār pieņemtām normām, ka būves jābūvē droši, jo pārējais nebija piemērojamas normatīvajiem aktiem.

Piemēram ekspertīze secināja, ka arhitekts nebija devis uzdevumu būvkonstruktoram, bet nekur tas nebija noteikts. Likumdošanā jāvienojas par to vai tas ir juridiski noteikts, vai tās ir profesionālā atbildība.

Tika vērsta uzmanība uz būvniecības ekspertu jomas sakārtošanu, ekspertam ir jābūt cilvēkam ar vārdu un reputāciju. EM un BVKB vajadzētu piesaistīt būvniecības organizācijas un par to runāt, jo tikai caur uzraudzību, nevarēs iegūt kvalitāti.

Ņemot vērā ekspertu norādes, Padome nolēma turpināt strādāt pie tiesiskā regulējuma pilnveidošanas, iepriekšizvērtējot Zolitūdes komisijas ziņojumā definēto uzdevumu izpildi un neizpildīto. Komisija ir formulējusi virkni priekšlikumu normatīvā regulējuma un valsts un pašvaldību iestāžu darba uzlabošanai. Padome apkopoja 12 galvenos priekšlikumus, kas saistīti ar būvniecības procesa uzlabošanu (LBP 10.03.2020. sēde Nr.3, 2.§).

Padomes sēdē notika spraiga diskusija par paveikto un veicamajiem darbiem turpmākajos gados. Padome vienojās sagatavot priekšlikumus, definējot prioritāros pasākumus, kas tuvākajā laikā būtu jāievieš, lai uzlabotu būvniecības nozares regulējumu, veicinot drošu, kvalitatīvu, konkurētspējīgu un ilgtspējīgu būvniecības attīstību.

Tika apkopoti Padomes secinājumi un priekšlikumi par Zolitūdes komisijas gala ziņojuma aktivitāšu statusu gala versiju un izskatīti Padomes 30.marta sēdē, kad vienojās tos vēl precizēt.

***Latvijas Būvniecības padome secinājuma***

*2020.gada martā, izvērtējot līdz šim paveikto un plānoto Latvijas Būvniecības padome secina, ka būvniecības nozares likumdošanas sakārtošanā ir paveikts nozīmīgs progress, vienlaikus Latvijas Būvniecības padome definē prioritāros pasākumus, kas tuvākajā laikā jāievieš, lai uzlabotu būvniecības nozares regulējumu, veicinot drošu, kvalitatīvu, konkurētspējīgu un ilgtspējīgu būvniecības attīstību. (Pasākumos minētās atsauces atbilst no Zolitūdes komisijas ziņojuma numerācijai. Pilns dokumenta teksts pieejams EM mājas lapā [[16]](#footnote-16).*

Padome balsojumā vienbalsīgi apstiprināja secinājumus par Zolitūdes izmeklēšanas komisijas gala ziņojumā definētiem uzdevumiem un vienojās nosūtīt informācijai valsts pārvaldei (LBP 27.04.2020. sēdes prot. Nr.5, 4.§).

## **Pētījums par Latvijas būvniecības politikas I niciatīvu ietekmi uz Pasaules bankas indeksu “*Doing Business*”**

Padomē vērsās pētnieki ar lūgumu nozares pārstāvjiem iesaistīties un sniegt atbildes par Latvijas būvniecības politikas iniciatīvu ietekmi uz Pasaules Bankas indeksa “*Doing Business*” sadaļas par būvniecības procesu novērtējumu (*darījumu ar būvniecībā nepieciešamajām atļaujām darbību skaita, ilguma, izmaksu un kvalitātes kontekstā*).

Pētījuma pasūtītāja bija Saeima, kas lūdza novērtēt, kā varētu uzlabot “*Doing Business*” indeksu Latvijā saistībā ar investīciju piesaisti, jo tas ir rokasgrāmata investoriem, kas apsver iespēju investēt Latvijā (LBP 28.02.2020. sēde prot. Nr.2, 3.§). Lai ar jautājums ir būtisks investīciju piesaistei būvniecības nozarei, atsaucība no Padomes locekļiem nebija pārāk liela.

Pētījums par Latvijas būvniecības politikas iniciatīvu ietekmi uz Pasaules bankas indeksa “*Doing Business*” sadaļas par būvniecības procesu novērtējumu, tika prezentēts Padomes sēdē (LBP 28.05.2020. prot. Nr.6, 2.§).

Pētnieki rekomendēja, likumdošanā reglamentēto procedūru skaitu būvniecībai Latvijā, samazināt no 233 dienām uz 66 dienām, galvenokārt likumdošanu pielāgojot Pasaules bankas indeksa noteikšanas metodoloģijai, jo procedūru daudzums kopumā neatšķiras no citās valstīs noteiktā, atšķirības ir tajā, kā tas atspoguļots likumdošanā.

Padome kritiski uztvēra pētījuma secinājumus un priekšlikumus normatīvā regulējuma pilnveidošanai. EM norādīja, ka no procesu viedokļa, Ltavija sliktāki kā kaimiņi un apšaubīja vai eksperti, kas sniedza atbildes, pārzina būvniecības procesu. Tika norādīts, ka liela nozīme ir arī būvvalžu darbībai un ka šis būs pirmais gads, kad BIS varēsim novērtēt patieso procesu ilgumu. EM vēlējās zināt vai Padome priekšlikumus atbalsta, jo ministrijai nav skaidrs kā tos izmantot.

Padome vienojāspriekšlikumus ņemt vērā strādājot pie Būvniecības likuma un VBN grozījumiem.

## **Ekspertu deleģēšana Iepirkumu uzraudzības birojam (IUB).**

IUB lūdza izskatīt iespēju pilnvarot savas nozares pārstāvjus (attiecīgo jomu ekspertus), gan dalībai IUB iesniegumu izskatīšanas sēdēs, gan atzinuma sniegšanai par atsevišķiem specifiskiem jautājumiem. Padomē pārstāvētās organizācijas deleģēja savus speciālistus[[17]](#footnote-17).

## **6.4. Tikšanās ar Rīgas Domes pārstāvjiem**

Padome aicināja Rīgas Domes pārstāvjus, lai informētu Padomi par Rīgas nekustāmā īpašuma attīstības plāniem Rīgā 2021.-2023.gadā un plāniem būvniecības procesa virzības uzlabošanā, būvvaldes darbību un investīcijām būvniecībā (LBP 05.11.2020. sēdes prot. Nr.11, 1§). Sēdē piedalījās Rīgas Dome priekšsēdētāja vietnieks Vilnis Ķirsis, Pilsētas attīstības komitejas vadītāja Inese Andersone un Būvvaldes vadītāja pienākumu izpildītājs Jānis Belkovskis un atbildēja uz Padomi interesējošiem jautājumiem par plānotajām reformām un būvvaldes darbu, kā arī investīcijām būvniecībā. Rīgas Domes pārstāvji norādīja lielāka skaidrība par plāniem, kas tiks realizēti, varētu būt pēc pusgada.

V.Ķirsis pauda gatavību regulāri tikties ar Padomi, lai runātu par aktuālajiem jautājumiem**.** I.Andersone plāno uzsvaru likt uz godīgiem iepirkumiem, skatīsies, kur ir vājās vietas un aicināja Padomes locekļus, kā industrijas pārstāvjus, nākt uz sarunu un norādīt, kas būtu jāuzlabo. J.Belkovskis Padomi informēja par plānotajām reformām Rīgas pilsētas būvvaldē.

Padome izteica savus komentārus par Rīgas domes plāniem.Rīgas Domes pārstāvji piekrita sadarbībai ar Padomi dažādos jautājumos un aicināja organizēt tematiskas saruna, par to kādi uzlabojumi būtu vajadzīgi būvniecības sektoram, lai uzņēmumiem būtu ērtāk strādāt, lai pašvaldība un iedzīvotāji būtu apmierināti.

Abas puse vienojās organizēt atkārtotu tikšanos nākamā gada sākumā.

**6.5. Saimniecisko darbību statistiskā klasifikācija NACE kodu pārskatīšana.**

(LBP 05.11.2020. sēdes prot. Nr.11, 4.**§)**.

       ES Statistikas birojs Eurostat ir pieņēmis lēmumu veikt Saimniecisko darbību statistiskās klasifikācijas NACE 2. redakcijas būtisku pārskatīšanu. CSP Uzņēmumu statistikas departamenta Rūpniecības un būvniecības statistikas daļas vadītāja Madara Liepiņa informēja Padomi, kaCSP ir saņēmusi jau pieņemtos un priekšlikumus izmaiņām attiecībā uz NACE klasifikācijas F sadaļu "Būvniecība" un vēlējās saņemt nozares ekspertu un galveno NACE klasifikācijas lietotāju viedokli par citu ES dalībvalstu izteiktajiem priekšlikumiem NACE klasifikācijas izmaiņām.

Padome apņēmās sniegt priekšlikumus.

## 6.6. Būvniecības valsts kontroles birojs

BVKB regulāri, visa gada garumā, informēja Padomi par aktualitātēm biroja darbā. Gada nogalē Padome aicināja uz sēdi BVKB vadību, lai informētu Padomi par 2020. gadā plānotajiem un paveiktajiem darbiem, kā arī plāniem 2021.gadam (LBP 03.12.2020. sēde prot. Nr.12, 4.§).

BVKB direktore Informēja padomi, ka ir apstiprināta Stratēģija trim gadiem 2020.- 2022. gadam, ir izvirzīti mērķi un rezultatīvie rādītāji un aicināja Padomi, ja ir kādi priekšlikumi, attiecībā uz kādu no aktivitātēm, kas neparādās Darbības plānos kā uzdevums, tad aicina nākt ar idejām un sniegt priekšlikumus.

Padome, apsolīja sagatavotpriekšlikumus, kas varētu būt svarīgi BVKB darbā 2021.gadā.

## Par ekspertīzes veikšanas vadlīniju projektu

Padomes locekļiem bija pretenzijas pret BVKB izstrādāto ekspertīzes veikšanas vadlīniju projektu un aicināja BVKB uz kopēju diskusiju (LBP 05.11.2020. sēde)

Padome un BVKB tiešsaistes sanāksmi vērtēja, kā ļoti veiksmīgu. Puses vienojās, ka vadlīnijas jāuzlabo, lai nebūtu interpretējamas un labāk izskaidrotu paša eksperta pienākumu apjomu u.c. veicamās darbības, kā arī sagrupētu ekspertīzes atkarībā no tā kam tās tiek veiktas (projekts, buve u.c.). Padome sniedza BVKB savus priekšlikumus ekspertīzes veikšanas vadlīniju projektam.

Puses vienojās par to, ka mēģinās aprakstīt ekspertīzes vadlīniju ceļa karti, sadalot izstrādāto metodiku divos dažādos dokumentos un pēc savstarpējas saskaņošanas prezentēs to Būvniecības padomei, lai informētu un saņemtu padomes akceptu.

Vadlīnijas būvdarbu veicēja kvalitātes kontroles sistēmai**[[18]](#footnote-18)**.

S.Mjakuškina, ņemot vērā pozitīvo sadarbību ar nozari, aicināja Padomi sniegt viedokli arī par otru BVKB sagatavoto vadlīniju projektu, norādot, ka lielāka interese varētu būt no būvkomersantu puses.

BVKB sadarbībā ar nozari ir izstrādājis Vadlīnijas būvdarbu veicēja kvalitātes kontroles sistēmai**[[19]](#footnote-19)**. Vadlīnijas ir izstrādātas ar mērķi sniegt atbalstu būvdarbu veicējiem kvalitātes kontroles sistēmas izstrādei būvobjektos, lai nodrošinātu būvdarbu kvalitāti.

Padome apsolīja sniegt viedokli par BVKB izstrādātajām vadlīnijām būvdarbu veicēja kvalitātes kontroles sistēmai

|  |
| --- |
| **7. Par Padomes darba vērtējumu un mērķu sasniegšanu 2020.gadā** |

Vērtējot Padomes darbu 2020.gadā

* Lielākā daļa Padomes locekļu (85,7%) uzskatīja, ka Padome 2020.gadā bija izvirzījusi konkrētus mērķus, ko vēlējās sasniegt;
* Savukārt Padomes ietekme tika vērtēta samērā zemu (vidēji 4 no 10 punktiem), kam 2021.gadā būtu jāpievērš lielāka uzmanība;
* Kopējais NVO sniegums tika vērtēts samērā pozitīvi (vidēji 6 no 10 punktiem).

Kā aktīvākās tika vērtētas LAS, Partnerība, LBPA, LBS.

* Padome, kā nepietiekamu novērtēja (vidēji 5 no 10 punktiem) sadarbību ar EM, kas turpmāk būtu ievērojami jāuzlabo. Arī EM gribētu produktīvāku sadarbību no Padomes puses.
* Darba grupas, kurās iesaistījās visvairāk dalībnieki bija: grozījumu izstrāde Būvniecības likumam un VBN darba grupa, kā arī priekšlikumu izstrādei būvkonstruktoru sertificēšanai.
* Pozitīvi tika vērtēts Padomes priekšsēdētāja (7 balles) un Padomes sekretariāta (8 balles) darbs.

Padome vienojās, ka nākamajā gadā būtu ievērojami jāuzlabo Padomes un Ekonomikas ministrijas savstarpējā sadarbība, padarot to daudz produktīvāku.

1. <https://www.em.gov.lv/lv/buvniecibas-nozare-attistiba-strategija-un-petijumi> [↑](#footnote-ref-1)
2. [Par būvniecības uzņēmējdarbības veicināšanu Ārkārtas situācijas laikā](https://dvs.em.gov.lv/Portal/Documents/Update/1313842) (02.04.2020., Nr.[3.4-3.1/2020/4259S](https://dvs.em.gov.lv/Portal/Documents/Update/1313842)); [↑](#footnote-ref-2)
3. LBP 18.05.2020. vēstule Nr. 3.4-3.1/2020/3252N *Par Eiropas Savienības fondu finansējuma pārdali COVID-19 seku mazināšanai.* [↑](#footnote-ref-3)
4. https://www.fm.gov.lv/lv/aktualitates/jaunumi/es\_fondi/62609-aicina-piedalities-es-fondu-darbibas-programmas-projekta-2021-2027-gadam-sabiedriskaja-apspriesana [↑](#footnote-ref-4)
5. # Par pasākumiem, kas veicinātu Eiropas Savienības fondu finansējuma apguvi 2021. – 2027. gada plānošanas periodā, 11.09.2020., Nr. 3.3-6/2020/11750S

   [↑](#footnote-ref-5)
6. # Par publiskām infrastruktūras investīcijām un ES fondiem 2021.-2027.gadam, 11.09.2020., Nr. 3.3-6/2020/11749S

   [↑](#footnote-ref-6)
7. <https://www.em.gov.lv/lv/buvniecibas-nozare-attistiba-strategija-un-petijumi> [↑](#footnote-ref-7)
8. Eiropas kultūras ministru 2018.gada 22. janvārī parakstīta Davosas deklarācija par augstas kvalitātes būvniecības būvkultūras (*Baukultur*) ieviešanu būvniecībā, ko Latvijas Būvniecības padome atbalstīja 2018.gadā. [↑](#footnote-ref-8)
9. EM sagatavotie “Grozījumi Ministru kabineta 2015. gada 30. jūnija noteikumos Nr. 333 “Noteikumi par Latvijas būvnormatīvu LBN 201-15 “Būvju ugunsdrošība””, izskatīts VSS 01.10.2020. (VSS – 835) [↑](#footnote-ref-9)
10. Ministru kabineta 2018. gada 20. Marta noteikumi Nr. 169 Būvspeciālistu kompetences novērtēšanas un patstāvīgās prakses uzraudzības noteikumi [↑](#footnote-ref-10)
11. Eiropas Parlamenta un Padomes Regula (ES) Nr. 305/2011 ( 2011. gada 9. marts ), ar ko nosaka saskaņotus būvizstrādājumu tirdzniecības nosacījumus un atceļ Padomes Direktīvu 89/106/EEK [↑](#footnote-ref-11)
12. *Informācijai. Grozījumi Būvniecības likumā izskatīti Saeimā un akceptēti 2.lasījumā. Būvniecības likuma pārejas noteikumu 3. un 4.punkts netiks mainīts regulējumā par patstāvīgu praksi inženierizpētē un projektēšanā, tāpēc būvspeciālisti ar neatbilstīgu izglītību pēc šī gada 31.decembra vairs nebūs tiesīgi turpināt patstāvīgu praksi inženierizpētē un projektēšanā.* [↑](#footnote-ref-12)
13. <https://bis.gov.lv/bisp/news/aicinam-piedalities-bis-izstrades-darba-grupas> [↑](#footnote-ref-13)
14. <https://bis.gov.lv/bisp/system/resources/W1siZiIsIjIwMjAvMDIvMjYvNGljb2RmYm11d19CSVMyX0RldGFsaXpldGFpc19wcm9qZWt0YV9hcHJha3N0cy5wZGYiXV0/BIS2_Detalizetais_projekta_apraksts.pdf> [↑](#footnote-ref-14)
15. <http://polsis.mk.gov.lv/documents/6897> [↑](#footnote-ref-15)
16. [↑](#footnote-ref-16)
17. LBP 01.07.2020. vēstule Nr. 3.4-3.1/2020/ 4173N [↑](#footnote-ref-17)
18. <https://www.bvkb.gov.lv/lv/jaunums/aicinam-iesniegt-priekslikumus-buvdarbu-veiceja-kvalitates-kontroles-sistemas-vadlinijam> . [↑](#footnote-ref-18)
19. <https://www.bvkb.gov.lv/lv/jaunums/aicinam-iesniegt-priekslikumus-buvdarbu-veiceja-kvalitates-kontroles-sistemas-vadlinijam> . [↑](#footnote-ref-19)